Sukladno odredbi članka 48. stavak 1. Statuta Općine Biskupija,podnosim Općinskom vijeću Općine Biskupija sljedeće

I Z V J E Š Ć E

o radu općinskog načelnika Općine Biskupija za period srpanj - prosinac 2021.godine

**Ⅰ. UVODNI DIO**

U izvještajnom periodu obavljao sam izvršne poslove iz djelokruga općine koji su mi povjereni Zakonom o lokalnoj i područnoj(regionalnoj) samoupravi i Statutom Općine Biskupija, pripremao opće akte,izvršavao i osiguravao izvršavanje općih akata Općinskog vijeća, upravljao prihodima i rashodima kao i nekretninama i pokretninama u vlasništvu Općine, te obavljao i druge poslove u skladu sa Zakonom, Statutom i aktima Općinskog vijeća.

**ⅠⅠ. AKTIVNOSTI OPĆINSKOG NAČELNIKA**

Svakodnevnom komunikacijom s ostalim kolegama radio sam na izvršenju Programa predviđenih proračunom za 2021.godinu,kao i na donošenju odluka oko realizacije pristiglih zahtjeva i utvrđivanja administrativnih akata.

Proračunske aktivnosti su bile usmjerene na više strana:

• **OBRAZOVANJE I PREDŠKOLSKI ODGOJ**

Općina Biskupija u drugoj je polovici godine u svrhu financiranja boravka 14-ero djece s našeg područja u kninskom vrtiću izdvojila 136.401,00 kuna.

Nastavili smo sa radovima na uređenju vrtića u Biskupiji te smo u tu svrhu isplatili 203.380,50 kuna. Radove je izvodilo Komunalno društvo Biskupija na izgradnji ogradnog zida i firma „Interijeri Kabić d.o.o.“ na unutarnjem uređenju.

Sredstvima Središnjeg državnog ureda za obnovu i stambeno zbrinjavanje u iznosu od 300.000,00 kuna nastavljamo s unutarnjim uređenjem vrtića i dvorišnog prostora.

Fond za izbjegla, raseljena lica i za saradnju sa Srbima u regionu Pokrajinske Vlade Vojvodine osigurao je sredstva za kupovinu cjelokupnog namještaja i dječjih igračaka za vrtić u Biskupiji u iznosu od 120.000,00 kuna.

Kroz posmatrani period naša Općina finansirala je u punom iznosu od 35.853,84 kuna kupovinu knjiga i radnih bilježnica za sve učenike srednjih škola s našeg područja.

Izdvojili smo 23.246,82 kune za nabavu radnih bilježnica za osnovnoškolce koji žive na području Općine Biskupija.

Sufinanciramo prijevoz za učenike srednjih škola u iznosu od 24.145,75 kuna.

Na osnovu ugovora koji smo potpisali sa SPD „Privrednik“ iz Zagreba svakog mjeseca za sve studente isplaćujemo mjesečnu stipendiju u iznosu od 1.000,00 kuna, a svim učenicima srednjih škola koji tokom školovanja žive odvojeno od roditelja isplaćuje se mjesečno 400,00 kuna. Ukupan iznos po ovom osnovu za školsku godinu 2021/2022 je 60.000,00 kuna.

• **KULTURA, MLADI I SPORT**

Tokom izvještajnog perioda pomogli smo djelovanje MNK „Fenix“ u iznosu od 3.000,00 kuna, a u iznosu od 4.000,00 kuna Taekwondo kluba „Olympic“. Rad nogometnog kluba „Dinara“ pomogli smo sa 4.500,00 kuna, a Taekwondo kluba „Div“ sa 2.000,00 kuna.

Kroz projekt „Društveno kulturni centar Biskupija“ odvijaju se mnoge aktivnosti kao što su održavanje repeticija za svu djecu s našeg područja, dječja igraonica, škola srpskog jezika, filozofski caffe i drugi.

Završili smo drugu i otpočeli treću fazu uređenja Društveno kulturnog centra u Biskupiji, a u izvještajnom periodu izvođačima radova smo isplatili 100.625,00 kuna. Radove su izvodile firme Inter Stil d.o.o., Interijeri Kabić d.o.o.Nadzor nad radovima obavlja firma „Trešnja d.o.o.“ iz Knina.

Ugovorom koji smo potpisali s Ministarstvom regionalnog razvoja i fondova Europske unije odobreno nam je 150.000,00 kuna za nastavak radova na uređenju Društveno kulturnog centra u Biskupiji.

Potpisali smo sporazum s Gradom Kninom i općinama Ervenik, Kistanje, Kijevo, Civljane i Promina o suradnji na osnivanju i uspostavi arheološkog parka koji bi obuhvatao sve važnije kulturno – istorijske lokalitete na području ovih jedinica lokalne samouprave.

• **SURADNJA S VJERSKIM ZAJEDNICAMA**

Ostvarena je vrlo kvalitetna suradnja i sa pravoslavnom i sa rimokatoličkom crkvom i njihovim predstavnicima na području naše Općine.

Pravoslavnom manastiru Sv.Nedjelje u Oćestovu donirano je 3.000,00 za proslavu hramovne i manastirske slave.

•**VATROGASTVO I CIVILNA ZAŠTITA**

Ukupna sredstva koja su u izvještajnom razdoblju utrošena za nesmetano funkcioniranje Dobrovoljnog vatrogasnog društva iznose 170.000,00 kuna.

Uslijed pandemije Covid-19 u izvještajnom razdoblju Općina je pomogla pri kupovini zaštitnih sredstava za pojedine udruge koje djeluju na našem području, a koje obavljaju poslove koji podrazumijevaju svakodnevne odlaske u posjetu našim najstarijim sumještanima.

• **SOCIJALNA SKRB i ZDRAVSTVO**

Općina Biskupija vodila je u posmatranom razdoblju naročito brigu o stanovnicima čija redovita primanja ne mogu zadovoljiti njihove osnovne potrebe. Odlukama načelnika kroz formu jednokratnih pomoći iz proračuna isplaćeno je, najčešće u svrhu kupovine hrane, pribavljanja ogrjevnog drveta, podmirenja računa za komunalije, pogrebnih usluga kao i prijevoda diploma 41.235,59 kuna.

Suradnjom s udrugom „Zvonimir‟ iz Knina, Općina sufinancira odlazak naših starijih mještana na specijalističke preglede ili termine kod svojih izabranih liječnika. Tijekom predmetnog perioda u tu svrhu je izdvojeno 19.100,00 kuna.

Za period od srpnja do prosinca 2021.godine po novoj Odluci o visini naknade za novorođenu djecu isplaćeno je 38.000,00 kuna.

Zavodu za hitnu medicinsku pomoć Šibensko – kninske županije isplaćeno je 5.000,00 za kupovinu radnih uniformi.

Općina Biskupija isplatila je 74.550,00 kuna za kupovinu ogrjevnog drveta svim korisnicima socijalne pomoći s naše teritorije. Radi se o transfernim sredstvima koja su nam uplaćena s računa Šibensko – kninske županije.

• **ODRŽAVANJE I IZGRADNJA KOMUNALNE INFRASTUKTURE**

Od srpnja do prosinca 2021.godine na području naše lokalne samouprave po ugovoru potpisanim s „Ceste Šibenik d.o.o.“, izvođeni su radovi na održavanju nerazvrstanih cesta u vrijednosti od 470.248,00 kuna. Radovi su izvedeni na području Orlića (Urukali) i Biskupije ( Bukorovići, Mijakovići i Sladići).

Za poslove košenja grobalja, javnih površina i pojasa uz nerazvrstane ceste našem Komunalnom društvu Biskupija isplaćeno je 514.000,00 kuna.

Izvršeni su radovi na izgradnji i rekonstrukciji nerazvrstanih cesta za šta je potrošeno 980.175,00 kuna. Radovi su izvođeni u naseljima Riđane (dionica prema vodospremi), Vrbnik ( dio prema Jaramazima i Vujanićima) i Uzdolja (na području Rađa).

Kroz projekt pomoći područjima naseljenim pripadnicima nacionalnih manjina, Ministarstvo regionalnog razvoja i fondova Europske unije odobrilo je Općini Biskupija 350.000,00 kuna za rekonstrukciju cesta u naseljima Riđane i Vrbnik.

Sredstvima Općine Biskupija i Srpskog narodnog vijeća izvođeni su radovi na postavljanju plinskih instalacija u prostorijama bivše škole u Riđanima u okviru koje se nalazi Mjesni odbor Riđane – Markovac kao i kuhinja čiju smo nabavu finansirali kroz suradnju s udrugom „Žene kosovske doline“. Radove je izvodila firma „Dužević d.o.o.“ iz Kaštela, a vrijednost zahvata iznosi 199.937,00 kuna.

Završeni su radovi na energetskoj sanaciji općinske zgrade u Orliću. Za radove koje je izvodila firma „Interijeri Kabić d.o.o.“ izdvojeno je iz proračuna 323.816,25 kuna.

Za uređenje mjesnih odbora Biskupija i Ramljane tokom izvještajnog perioda utrošeno je 24.800,00 kuna. Radove su izvodili firme Elektro Penava d.o.o. i PMC d.o.o.

• **PRIHODI OPĆINE**

Za drugih šest mjeseci po osnovu komunalne naknade i doprinosa te zakupa poslovnog prostora i poljoprivrednog zemljišta naplaćeno je od pravnih i fizičkih lica u općinski proračun 65.716,55 kuna.

Od poreza na dohodak, imovinu i potrošnju u drugom dijelu 2021.godine u općinski proračun uplaćeno je 200.946,86 kuna.

Po osnovu korištenja odlagališta komunalnog otpada „Mala Promina“ , a koje se u cijelosti nalazi na području Općine Biskupija, naplaćeno je od Grada Knina ukupno 205.000,00 kuna.

Firma „Knauf“ uplatila je u općinski proračun sredstva na osnovu naknade za eksploataciju mineralnih sirovina, te na osnovu Rješenja o visini komunalne naknade u iznosu od 523.753,00 kuna.

Kroz kompenzacijske mjere našoj Općini uplaćeno je od strane Ministarstva financija 2.987.416,80 kuna.

• **IMOVINSKO – PRAVNA PITANJA, DONACIJE**, **OSTALO**

Na osnovu ugovora koje smo potpisali sa Hrvatskim šumama, Hrvatskim Cestama, Hrvatskom željeznicom te Eparhijom Dalmatinskom Srpske pravoslavne crkve utvrđeno nam je pravo služnosti na svim parcelama gore pobrojanih vlasnika zarad izgradnje i održavanja vodoopskrbe naselja Vrbnik.

Uplatili smo 4.796,55 Policijskoj postaji u Kninu za nabavu uredske opreme.

Potpisan je ugovor s firmom „Tenenium d.o.o.“ iz Knina koja pruža uslugu izrade projektne dokumentacije( idejno rješenje i Glavni projekt obnove) za bivšu zgradu osnovne škole na Vrbniku.

Zavod za zapošljavanje podržao je sa 63.723,00 zapošljavanje četiri osobe s našeg područja u okviru javnih radova. Radovi su trajali između 01.08.2021.godine i 31.10.2021.godine.

Sredstvima Fonda za zaštitu okoliša i energetsku učinkovitost u iznosu od 139.967,00 kuna nabavljeni su komposteri koji će se podijeliti našim domaćinstvima i služiće za odlaganje biološkog otpada.

Nastojao sam u izvještajnom razdoblju što kvalitetnije raditi na zadovoljavanju potreba i podizanju standarda naših građana.

Načelnik Općine Biskupija:

Milan Đurđević,univ.bacc.pol.